Document ID: 32008D0426

РЕШЕНИЕ НА КОМИСИЯТА
от 28 април 2008 година
за изменение на Решение 2002/253/ЕО за установяване на определения на случаите за докладване на заразни болести на мрежата на Общността съгласно Решение № 2119/98/ЕО на Европейския парламент и на Съвета
(нотифицирано под номер С(2008) 1589)
(текст от значение за ЕИП)
(2008/426/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение № 2119/98/ЕО на Европейския парламент и на Съвета от 24 септември 1998 г. за създаване на мрежа за епидемиологично наблюдение и контрол на заразните болести в Общността (1), и по-специално член 3, буква в) от него,
като има предвид, че:
(1)
В съответствие с член 2 от Решение 2002/253/ЕО на Комисията (2) определенията на случаите, посочени в приложението към посоченото решение, следва да бъдат адаптирани до необходимата степен на основата на последните научни данни.
(2)
В съответствие с член 9 от Регламент (ЕО) № 851/2004 на Европейския парламент и на Съвета от 21 април 2004 г. за създаване на Европейски център за профилактика и контрол върху заболяванията (3) (ЕЦПКЗ), ЕЦПКЗ предостави, по искане на Комисията и съвместно с Консултативния съвет, техническа документация по отношение на определения на случаите, подпомагайки Комисията в разработването на стратегии за посредничество в сферата на наблюдение и отговор. Техническата документация впоследствие бе публикувана на уебсайта на ЕЦПКЗ. На базата на този принос определенията на случаите, посочени в приложението към Решение 2002/253/ЕО следва да бъдат осъвременени.
(3)
Тези определения на случаите имат за цел да улеснят докладването за болести и специфични здравни въпроси, посочени в приложение I към Решение 2000/96/ЕО на Комисията от 22 декември 1999 г. относно заразните болести, които постепенно се обхващат от мрежата на Общността съгласно Решение № 2119/98/ЕО на Европейския парламент и на Съвета (4). Решение 2002/253/ЕО обаче не налага задължение за докладване.
(4)
Мерките, предвидени в настоящото решение, са в съответствие със становището на Комитета, създаден с Решение № 2119/98/ЕО,
ПРИЕ НАСТОЯЩОТО РЕШЕНИЕ:
Член 1
Приложението към Решение 2002/253/ЕО се заменя с приложението към настоящото решение.
Член 2
Адресати на настоящото решение са държавите-членки.
Съставено в Брюксел на 28 април 2008 година.

Labels: 12
0